Badisa George hou kerskonsert | George Herald
Badisa George hou kerskonsert
Wednesday, 01 December 2010, 12:36
GEORGE NUUS - Badisa George hou vanjaar weer hulle immergewilde Kerskonsert op Sondag, 5 Desember om 19:00 by die NG Moeder-gemeente.
In hierdie seisoen van Kersdienste by gemeentes, Kerstablo's by bewaarskooltjies, Kersliggies in ons strate en kommersiële Kersmusiek in die winkels beklee die jaarlikse Badisa Kerskonsert in George 'n besondere plek. Elke jaar word 'n program van 'n baie hoë standaard aangebied en vanjaar is geen uitsondering nie.
Die Suid-Kaapse Kinder-koor, wat al so baie lof en toekennings verower het, sal onder leiding van Jan-Erik Swart optree. So ook die uitstekende volwasse kamerkoor onder leiding van Amelia van der Merwe, orrelis by St. Mark's Cathedral. (Hierdie koor is nog so nuut dat hulle by ons ter perse gaan nog op soek was na 'n naam vir hulleself.)
Friena Maritz (orrelis van die Moedergemeente) en Benjamin Bushakevitz (trompet) sal onder andere sorg vir instrumentele musiek. Mense wat reeds met die kwaliteit van hul spel bekend is, sien ook baie uit na die optrede van die St. Albans Brass Band. Hulle sal reeds vanaf 18:50 speel en die gehoor word gevra om so ver moontlik reeds teen 18:45 hul sitplekke in te neem.
Die gehoor sal ook aktief by die program betrek word en hul samesang sal waarskynlik 'n hoogtepunt wees. Die musiek en sang, die blommerangskikkings deur Gerda Stols, asook die voorlees van Skrifgedeeltes en gedigte sal saam 'n geheel vorm en die wonderlike betekenis van Kersfees uitbeeld.
Kollekte vir Badisa
'n Deurkollekte sal opgeneem word ten bate van Badisa George, die gesamentlike welsynsorganisasie van die NG en VG gemeentes in George. Badisa lewer omvattende maatskaplike dienste in onder andere sommige van die armste woongebiede in George asook in die landelike areas tussen George en Groot-Brakrivier.
Vanjaar was vir Badisa George (soos ook vir talle ander nie-regeringsorganisasies) geldelik baie moeilik, nie net omdat die ekonomiese klimaat ongunstig vir die bekom van donasies was nie, maar ook omdat die regering sy subsidies aan onder meer welsynsorganisasies ingekort het ten einde die enorme uitgawes in verband met die Fifa-sokkertoernooi te kon help finansier.
Daar word gehoop dat die deurkollekte by die Kerskonsert Badisa wesenlik sal help om hul wa veilig deur die drif te kry. Die organisasie is dankbaar teenoor al die rolspelers wat hard gewerk het ten einde vanjaar se konsert 'n verruklike ervaring te maak.